Sereştişanê taxa Kêrikî ya Çinarî de Îhsan Çîftçî ame destbendkerdene ke verê cû zî babîyê ci amebi tepiştene. Baglar de zî endamê Merkezê HDPyî Mesut Bagci sereştişê keyeyê ci de ame destbendkerdene.
8ê kanûna 2019î de cendirmeyan eştbi 8 taxanê qezayanê Çinarî, Baglarî û Kayapinarî yê Amedî ser û 24 kesî destbend kerdbî. Nê 24 kesan ra 21 kesî bi îdîaya ''endamîya rêxistine'' amebî tepiştene. Çarçewa heman tehqîqatî de cendirmeyan eşt taxa Kêrikî ya Çinarî ser û keyeyê Îbrahîm-Recep Çîtfçî ser ke verê cû ameybî tepiştene.Cigêrayîşê keyeyî ra dima lajê Recep Çîftçîyî Îhsan Çîftçî (17) ame destbendkerdene. Ame zanayene ke lajê Îbrahîm Çîftçîyî Ramazan Çîftçî a hêle seba ke keye de nêbi nêame destbendkerdene.
Hetê bînî ra qezaya Baglarî de zî endamê Merkezê HDPyî Mesut Bagci sereştişê keyeyê ci de ame destbendkerdene. Polîsan bêrê Bagciyî şikit û kewtî zere. Badê cigêrayîşê keyeyî Bagci destbend kerd.
